**1**

**Πολιτιστική κληρονομιά και εθελοντισμός**

Ίσως να αποτελεί κοινοτυπία κάθε ανακοίνωση ή άλλη περιγραφή σχετικά με την πολιτιστική κληρονομιά των νησιών μας, ιδιαίτερα κατά τη μακρά βυζαντινή και μεταβυζαντινή περίοδο.

**2**Μόνο στη Νάξο υπάρχουν τουλάχιστον 180 παλαιοί Ναοί και τουλάχιστον 200 τοιχογραφικά στρώματα ζωγραφικής από τα 400 που συνολικά υπάρχουν σε ολόκληρο το Αιγαίο!!!

**3** Αυτό το τεράστιο πολιτιστικό πλεονέκτημα ασφαλώς και έχει προκαλέσει πολύ μεγάλο επιστημονικό ενδιαφέρον τις τελευταίες δεκαετίες. Έχει αξιοποιηθεί και τουριστικά και έτσι σε όλους τους σχετικούς οδηγούς, διαφημίσεις και καταχωρήσεις οι βυζαντινοί ναοί κατέχουν πλέον δεσπόζουσα θέση.

**4 5 6**Οι αναφορές και οι περιγραφές των βυζαντινών και μεταβυζαντινών μνημείων των νησιών μας, η πολύχρονη & διαρκής αυτή τουριστική προβολή ιδιαίτερα και για τη Νάξο έχει δημιουργήσει ενδιαφέρον και για τη βυζαντινή κληρονομιά του νησιού μας και στην Ελλάδα και στο Εξωτερικό, ήδη δε παρατηρείται ιδιαίτερα μεγάλος αριθμός επισκεπτών που επιζητούν να γνωρίσουν από κοντά και τους ναούς μας και την ιδιαίτερη ζωγραφική τους.

7 Ανακύπτει λοιπόν άμεσα το πρώτο ερώτημα:

Μετά την αέναη τουριστική προβολή όλων των νησιών μας ποιες ενέργειες ***των τοπικών κοινωνιών*** ακολούθησαν για την οφειλόμενη ανταπόκριση στο ενδιαφέρον που εκδηλώθηκε;

Η απάντηση στο ερώτημα είναι δύσκολη, αρκετά σύνθετη, όχι δε πάντοτε κολακευτική.

Πιστεύουμε ότι είναι κυρίαρχη η άποψη ότι η Πολιτεία ήταν αυτή που όφειλε να αναλάβει το βάρος της προβολής και της παρουσίασης των πιο αξιόλογων βυζαντινών μνημείων των νησιών μας, όμως μια τέτοια άποψη παραγνωρίζει τον τεράστιο αριθμό αυτών των μνημείων, τη μεγάλη διασπορά τους, επιπρόσθετα δε με τις σημερινές οικονομικές συνθήκες εμφανίζεται και ως ουτοπική. Αναπόφευκτα λοιπόν το βάρος πέφτει ***στις τοπικές κοινωνίες***, στις τοπικές δημοτικές και κοινοτικές αρχές και στους τοπικούς πολιτιστικούς συλλόγους.

8 Ο Πολιτιστικός Σύλλογος Τραγαίας ιδρύθηκε το 1981 και δραστηριοποιείται όλα αυτά τα χρόνια στο Χαλκί, ένα χωριό περίπου 60 μόνιμων κατοίκων αλλά εκατοντάδων θερινών επισκεπτών, με δράσεις όπως εργαστήρια μουσικής, κεραμικής, συναυλίες, μουσικά φεστιβάλ, θεατρικές παραστάσεις. Τα τελευταία χρόνια συνειδητοποίησε την ανάγκη της δραστηριοποίησης του για τα βυζαντινά μνημεία, αφού άλλωστε γινόταν και ο αποδέκτης τεράστιων παραπόνων και της δικαιολογημένης αγανάκτησης εκατοντάδων επισκεπτών της περιοχής, ελλήνων και αλλοδαπών, που κρατώντας στα χέρια λεπτομερείς χάρτες και ιστορικούς οδηγούς περιφέρονταν άδικα γύρω από τα κλειστά μνημεία. Το έτος 2012 ο σύλλογός μας έστειλε έγγραφο προς την Εφορεία Βυζαντινών Αρχαιοτήτων για να του επιτρέψει να ανοίξει το Ναό του Αγίου Γεωργίου Διασορίτη και να τον καταστήσει επισκέψιμο υπό την εποπτεία της με εθελοντικό προσωπικό από την τοπική κοινωνία. Το αίτημά μας μετά από επανειλλημένες προσπάθειες και με την αρωγή της Ιεράς Μητροπόλεως Παροναξίας, έγινε επιτέλους δεκτό το έτος 2015, οπότε και μας χορηγήθηκαν οδηγίες και πληροφοριακό υλικό για την κατ’ αρχήν ενημέρωση των επισκεπτών.

9,10 Ο σύλλογός μας φρόντισε για τη μετάφραση του πληροφοριακού υλικού σε έξι γλώσσες και την έκδοση σχετικού εντύπου που διανέμεται δωρεάν στο χώρο του ναού.

11 Στον ίδιο χώρο ο επισκέπτης μπορεί να δει και σχεδιάγραμμα των τοιχογραφιών ώστε να γνωρίζει ποιος και τι απεικονίζεται σε κάθε σημείο του εικονογραφικού προγράμματος. Επίσης φρόντισε για την στο μέτρο του δυνατού πιο ικανοποιητική ενημέρωση των εθελοντών από την επιστημονική βιβλιογραφία πάνω στα ιδιαίτερα επιστημονικά και καλλιτεχνικά ζητήματα που αφορούν τη μορφολογία και διακόσμηση του συγκεκριμένου Ναού του Αγίου Γεωργίου Διασορίτη.

12 Με τη συνδρομή περίπου 40 εθελοντών που αναλάμβαναν να ανοίγουν ανά δυάδες το ναό καθημερινά από τις 11:00π.μ. μέχρι τις 13:30μμ τον Ιούλιο και τον Αύγουστο, το πιλοτικό αυτό εγχείρημα παρουσίασε σημαντική επιτυχία.

13, 14 Το έτος 2015 το Ναό του Διασορίτη επισκέφτηκαν πάνω από 5.000 άτομα. Το έτος 2016 ο αριθμός των επισκεπτών έφτασε τους 6.600 από 52 διαφορετικές εθνικότητες.

15 Το έτος 2017 ολοκληρώθηκαν οι εργασίες αναστήλωσης του γειτονικού Ναού του Ταξιάρχη στα Μονοίτσια Τραγαίας από την ΕΦΑ Κυκλάδων και στις 9 Ιουλίου του ιδίου έτους έγιναν τα θυρανοίξια του Ναού.

16 Ο Σύλλογος ανέλαβε εθελοντική δράση και για αυτό το μνημείο που (όπως και ο Ναός του Διασορίτη) έμενε ανοικτό καθημερινά από 11:00 μέχρι τις 14:30. Κατά το έτος 2017, οι επισκέπτες του Ι. Ναού Αγ. Γεωργίου Διασορίτη έφτασαν τους 11.125 (από 1/7 μέχρι 15/9) ενώ του Ι.Ν. Ταξιάρχη τους 5.500 (από 10/7 μέχρι 31/8).

17-18 Το παράλληλο άνοιγμα δύο ναών και ο τεράστιος πλέον αριθμός και οι απαιτήσεις των επισκεπτών μετά και από την καταχώρηση των μνημείων σε ηλεκτρονικά δίκτυα, είχαν σαν αποτέλεσμα την ανάγκη για περισσότερους εθελοντές.

19 Στο απαιτητικό αυτό έργο εξασφαλίστηκε και σημαντική βοήθεια από φοιτητές της Αρχαιολογίας με ειδίκευση στις βυζαντινές σπουδές, στους οποίους ο σύλλογος εξασφάλισε εγκαταστάσεις φιλοξενίας και πρόγραμμα κάλυψης των υπολοίπων αναγκών τους.

Η συμμετοχή αυτών των νέων επιστημόνων εξασφαλίστηκε μετά από εξαιρετική συνεργασία του συλλόγου μας με το τμήμα ιστορίας αρχαιολογίας στο Καποδιστριακό Πανεπιστήμιο Αθηνών, με την έγκριση και της Εφορείας Αρχαιοτήτων Κυκλάδων.

20 Ένα ακόμη αποτέλεσμα της μεγάλης επισκεψιμότητας υπήρξε και η συγκέντρωση χρηματικών ποσών από εθελοντικές προσφορές των επισκεπτών με τις οποίες το έτος 2017 έγιναν εργασίες ενοποίησης των μονοπατιών από το ναό του Διασορίτη με το ναό του Ταξιάρχη, επισκευές στην οροφή του Διασορίτη από συνεργείο της ΕΦΑ και εργασίες σήμανσης των μονοπατιών, καθώς και οι εγκαταστάσεις υποδοχής και φιλοξενίας των φοιτητών.

21 Επίσης το 2018 ο σύλλογός μας σε συνεργασία με τον Ιστορικό Όμιλο Νάξου ¨Αρσός¨ και υπό την αιγίδα του τμήματος ιστορίας και αρχαιολογίας του Εθνικού και Καποδιστριακού Πανεπιστημίου Αθηνών, διοργάνωσε στο Χαλκί μια τετραήμερη επιστημονική συνάντηση με τη συμμετοχή διακεκριμένων επιστημόνων και με τίτλο «Ένα καλοκαίρι στο Διασορίτη». Επρόκειτο για σειρά ομιλιών που απευθύνονταν στο ευρύ κοινό και παρουσίαζαν πτυχές της βυζαντινής ιστορίας της ευρύτερης περιοχής της Τραγαίας και των μνημείων της. Τις ομιλίες ακολουθούσε συζήτηση με το κοινό που ήταν ανέλπιστα μεγάλο και τις τέσσερις βραδιές.

22-30 Σε όλο αυτό το εγχείρημα υπήρξε απίστευτη η ανταπόκριση των επισκεπτών, Ελλήνων και αλλοδαπών, όχι μόνο αριθμητική αλλά και επιστημονική και ψυχική. Το 2018 οι επισκέπτες έφτασαν τους 13500! Δεχθήκαμε καταιγιστικές ερωτήσεις και διαπιστώσαμε ότι την αρχική έκπληξη των ξένων επισκεπτών διαδεχόταν ο θαυμασμός και η ικανοποίηση. Επισκέφθηκαν τους Ναούς διαπρεπείς ξένοι Αρχαιολόγοι και εξειδικευμένοι Βυζαντινολόγοι που μας συμπλήρωσαν ακόμη και κενά και απορίες που συναντούσαμε στις Ελληνικές Επιστημονικές δημοσιεύσεις. Στο απόκοσμο περιβάλλον των μικρών Εκκλησιών κυριάρχησε η γοητεία, ο θαυμασμός, η κατάνυξη, ο σεβασμός και η μαγεία της διαδρομής των αιώνων.

Οι ιερές αφηγήσεις και οι αρχαίες μορφές της επιτοίχιας βυζαντινής ζωγραφικής συγκίνησαν, γοήτευσαν, ξύπνησαν προσωπικά συναισθήματα και εμπειρίες σε όλους τους επισκέπτες. Σε κάθε ναό υπάρχει βιβλίο επισκεπτών όπου ο κάθε επισκέπτης μπορεί να σχολιάσει ή να αφήσει τις εντυπώσεις του. Μερικές αράδες σε αυτά τα βιβλία συγκλονίζουνε με τα σχόλια θαυμασμού, τις απέραντες ευχαριστίες, τις ανθρώπινες ελπίδες και την ψυχική προσφορά.

Μπορεί να αποτελούν τις ακριβότερες αποσκευές των δεκάδων επισκεπτών μας κατά το ταξίδι του γυρισμού τους στις πατρίδες τους.

Σίγουρα όμως και για όλα αυτά τα χρόνια αποτελούν την πιο ανεκτίμητη ανταμοιβή του Συλλόγου και των εθελοντών μας.

31 Σας ευχαριστώ.